### Beslutning

Udvalget anbefaler, at den nye foreslåede private fællesvej skal fremstå og indrettes tydeligt som vej. Samt at der stilles vilkår om, at der skiltes tydeligt med adgang til kirken.

### Sagsfremstilling

## Resume og sagens baggrund

Den 7. april 2022 besluttede Teknik- og Miljøudvalget, at der oprettes en ny privat fællesvej nordøst om avlsbygningerne på [adresse] 9, og efterfølgende at der nedlægges et stykke kommunevej på [adresse] efter en forudgående otte ugers høring.
Høringsfristen er nu udløbet, og der er indkommet i alt seks indsigelser. På den baggrund skal der træffes endelig beslutning i sagen.

## Indstillinger

Direktøren indstiller,

1. at der nedlægges et stykke kommunevej på [adresse] på tidligere nævnte vilkår, og
2. at det nedlagte vejareal overdrages til ejeren af [adresse] 9 i den tilstand som
   vejen har på overdragelsestidspunktet.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Der henvises til tidligere sagsbehandling.

Resume af høringssvar.

Viskinge-Avnsø Sogns Menighedsråd, som er part i sagen, har på deres møde den 20. april 2022 behandlet sagen og vedtaget ikke at acceptere udlægningen af den private fællesvej som vist, da det ifølge kortet ikke giver adgang til kirken.

Den private fællesvej ønskes udlagt hen til kirken og forbi lågen mod vest, ind til kirkegården, så de kan få kørende materiel ind til kirken og kirkegården.

Ligeledes vurderer menighedsrådet, at der er behov for et areal til parkering ved kirken.

Menighedsrådet vedlægger et måleblad, udarbejdet af landinspektørfirmaet Skel.dk, som ejeren af Avnsøgård og menighedsrådet i samarbejde har fået udarbejdet.

Menighedsråd har ingen indsigelse mod nedlæggelse af et stykke kommunevej, da den har været spærret af store sten, og der ikke har været adgang til Aunsø gl. kirke i en længere periode ad denne vej.

De øvrige høringssvar henviser også til, at der i kommunens forslag ikke er adgang til kirken og kirkegården, når kommunevejen bliver fjernet, og at retten til at parkere biler ved kirken bliver frataget.

Et enkelt høringssvar ønsker kommunevejen opretholdt.

Administrationens vurdering.

Administrationen vurderer, at der er enighed mellem de berørte grundejere, og at Teknik og Miljø udvalget kan træffe endelig afgørelse om nedlæggelse af kommunevejen.

Nedlæggelsen er under forudsætning af:

* at der udlægges en ny privat fællesvej som vist på målekort fra landinspektør til [adresse],
* at den endelige placering og udlægning af den private fællesvej vest og nord om bygningerne afklares med ejeren af af [adresse] 9, og
* at der tinglyses servitut om vejret for de berørte parter og tilladelse til al offentlig færdsel af den private fællesvej.

Den videre proces

Den endelige beslutning meddeles de berørte parter i sagen, og offentliggøres på kommunens hjemmeside.

## Økonomiske konsekvenser

Ingen økonomiske konsekvenser.

## Teknik- og Miljøudvalgets møde den 11. august 2022

Anbefales med bemærkning om, at vejen igennem gårdspladsen skal fremgå tydeligt som vej.

## Økonomiudvalgets møde den 17. august 2022

Sagen tilbagesendes til Teknik- og Miljøudvalget.

## Administrationens bemærkninger

Økonomiudvalget har ønsket belyst, om den nye vej nordvest om avlsbygningerne kan udlægges som offentlig vej i stedet for privat fællesvej.

Den umiddelbare vurdering er, at vejen i princippet vil kunne udlægges som offentlig vej. Det vil imidlertid ikke have en samfundsmæssig relevans at udlægge vejen som offentlig, da vejen i øjeblikket ikke er en gennemgående vej, og da trafikken på vejen er meget begrænset.

Som udgangspunkt er private fællesveje en del af det offentlige vejnet, som alle må færdes på, både kørende, cyklende og gående med mindre, der er skiltet om andet.

Det skal bemærkes, at Silje Mogensen Alle vil være en privat fællesvej beliggende på landet, og det er derfor politiet alene, som er myndighed. Eventuel fremtidig ændret skiltning skal derfor godkendes af politiet.

Herudover har Økonomiudvalget ønsket belyst, om der kan etableres en skiltning, så det sikres, at omverdenen ved, at der fortsat er adgang til [adresse], hvis den private fællesvej ikke fremgår tydeligt som vej.

Vurderingen er, at skiltning altid vil hjælpe, hvis man er i tvivl om, om man må færdes et sted, og kommunen kan i forbindelse med godkendelsen stille vilkår om, at der skiltes med adgang til Kirken.